E. Kukan, minister zahraničných vecí SR: (2006-04-19):
Som rád, že dnes môžem predstúpiť pred vás prezentáciou materiálu, správou o plnení úloh zahraničnej politiky Slovenska v roku 2005. Ide o každoročný takmer rutinný materiál, na rozdiel od minulosti sme ho rozdelili do dvoch častí. Tu prvú časť, priority zahraničnej politiky Národná rada vzala na vedomie už na jednom zo svojich predchádzajúcich rokovaní. Z tohto materiálu, predkladaného, vyplýva, že je to výpočet kľúčových uskutočnených aktivít zahraničnej politiky Slovenskej republiky. Štruktúra, obsah materiálu vychádzajú z programového vyhlásenia vlády Slovenskej republiky. Slovensko končí druhý rok svojho pôsobenia v dvoch najdôležitejších euroatlantických zoskupeniach, v Európskej únii a v NATO. Môžeme konštatovať, že Slovensko bolo ako člen oboch týchto zoskupení pozitívne vnímané v medzinárodnom spoločenstve predovšetkým v troch líniách. Ako krajina, ktorá uskutočňuje potrebné zásadné reformy, ako dôveryhodný, predvídateľný, aktívny činiteľ medzinárodných vzťahov, ktorý podporuje reformy spoločných inštitúcií takým spôsobom, aby bolo schopné čeliť výzvam a hrozbám súčasného globalizujúceho sa sveta a zároveň si voči nim plní všetky svoje záväzky, a po tretie ako aktér, ktorého pôsobenie sa zvolením za člena bezpečnostnej rady OSN prenieslo z európskej úrovne na úroveň svetovej politiky. Slovensko získalo jeden z najvýznamnejších a najprestížnejších postojov v rámci multilaterálnej diplomacie. Svetové spoločenstvo tým uznalo našu schopnosť niesť diel zodpovednosti za riešenie globálnych problémov. V priesečníku týchto línii sme novým spôsobom pristupovali k plneniu priorít zahraničnej politiky, stali sme sa aktívnymi účastníkmi formulovania a realizácie európskych politík. Oceniť by som chcel, ako sme dokázali reagovať na aktuálne výzvy, akými boli napríklad problematika Európskej ústavnej zmluvy, nová finančná perspektíva a rozširovanie Európskej únie. Aktívne sme sa podieľali na diskusii o Európskej ústavnej zmluve v jej ratifikačnom procese. Takisto, pokiaľ ide o finančnú perspektívu, kde konštatujem, že sa nám podarilo dosiahnuť prijateľnú úroveň kohéznej podpory pre chudobnejšie regióny v nových členských štátoch a celkový rámec čerpania finančných prostriedkov a niektoré špecifické podmienky čerpania pre nové členské štáty sú výhodnejšie tým, že im bola poskytnutá vyššia flexibilita. Netajíme sa tým, že považujeme za nevyhnutnú reformu Európskej únie a to nielen v inštitucionálnej, ale i v hospodárskej oblasti. Rozhodujúci dôraz pritom kladieme na konkurencieschopnosť únie, na zvýšenie jej výkonnosti. To je podľa nášho názoru hlavná cesta, ako obnoviť dôveru občanov v Európsku integráciu. Zároveň je dôležitou prioritou pre nás ďalšie rozšírenie Európskej únie o štáty západného Balkánu a európsku perspektívu je podľa nás potrebné poskytnúť aj Ukrajine a Moldavsku. Vnímame to ako otázku stability a bezpečnosti celého kontinentu. Veľkú pozornosť sme v uplynulom roku venovali transatlantickej spolupráci, aktívne sme sa zasadzovali za zlepšenie spolupráce medzi NATO a Európskou úniou. Z nášho pôsobenia v medzinárodných mierových misiách a operáciách je potrebné uviesť najmä účasť na operáciách aliancie, na mierových misiách OSN, vojenských a policajných operáciách Európskej únie a operáciách takzvaných koaličných síl. Významnou je aj naša aktívna podpora silnejšia angažovanosti aliancie na Ukrajine, vyjadrili sme záujem byť kontaktnou krajinou NATO aj s cieľom pomôcť pri príprave Ukrajiny na jej možný vstup do aliancie v súlade s jej politickým rozhodnutím. V presadzovaní regionálnych priorít sme rozvíjali osvedčené formy regionálnej spolupráce. Hovorím o Vyšegrádskej štvorke rozšírenej na úrovni parlamentov na regionálne partnerstvo, teda spolu s Rakúskom a Slovinskom, ako aj o Stredoeurópskej iniciatíve, kde sme v minulom období predsedali tomuto zoskupeniu. Významným výsledkom našej zahraničnej politiky v roku 2005 bolo aj iniciovanie vlastných tém a principiálnych postojov v zásadných otázkach medzinárodných vzťahov ako aj snaha vytvárať v nich pridanú hodnotu, úspešne pokračovala naša spolupráca s Ukrajinou a Moldavskom, významnou udalosťou bolo vo vzťahu k Ukrajine odovzdanie návrhu pomoci Slovenskej republiky Ukrajine pri plnení cieľov akčného plánu EÚ Ukrajina. Bol vysoko ocenený prijímajúcou stranou. Nemožno nespomenúť stretnutia amerického a ruského prezidenta v Bratislave ako aj prvú oficiálnu návštevu amerického prezidenta na Slovensku a takisto oficiálnu návštevu prezidenta Ruskej federácie Putina u nás vlani vo februári. Prispeli sme k tomu, že v októbri minulého roku sa začali prístupové rokovania o členstve Chorvátska a Turecka v Európskej únii. Vlani sme vytvorili mechanizmus poskytovania oficiálnej rozvojovej pomoci. Vážený pán predseda, vážené pani poslankyne a vážení poslanci, rád by som na tomto mieste ocenil aj dobrú koordináciu zahraničnopolitických aktivít Národnej rady Slovenskej republiky, prezidenta republiky, vlády Slovenskej republiky a ústredných orgánov štátnej správy pri rešpektovaní zodpovednosti Ministerstva zahraničných vecí za realizáciu zahraničnej politiky. Keďže je to posledné zasadanie Národnej rady v tomto funkčnom období, rád konštatujem, že na zvýšení prestíže Slovenskej republiky, ktorá získala kredit dôveryhodného, predvídateľného, aktívneho činiteľa medzinárodných vzťahov, ste sa významne podieľali aj vy ako poslanci Národnej rady Slovenskej republiky. Za to všetkým vám patrí moja úprimná vďaka, škoda, že vás tu je tak málo, prevažná väčšina vašich zahraničných pracovných ciest smerovala do členských krajín a inštitúcií EÚ, NATO, kde ste aktívne prispievali k plneniu úloh zahraničnej politiky Slovenska. Významné sú aj vaše aktivity v rámci Medziparlamentnej únie, 135 z vás pôsobí v dvojstranných skupinách priateľstva s jednotlivými členskými štátmi Medziparlamentnej únie. Oceniť chcem aj prácu poslancov zahraničného výboru, ktorí sa na presadzovaní priorít zahraničnej politiky Slovenskej republiky podieľali aj posudzovaním zameraní koncepcie jednotlivých zastupiteľských úradov, ako viete, tieto pred vycestovaním predkladajú naši veľvyslanci. Dovoľte mi na záver upriamiť pozornosť ešte na jednu vážnu otázku, ide o spoluprácu Národnej rady a vlády v európskych záležitostiach. V porovnaní s rokom 2004 môžem oprávnene konštatovať jej zlepšenie. Systém tejto spolupráce však musí neustále reflektovať potrebu včasnej a efektívnej prípravy pozičných dokumentov. Musíme byť preto naďalej otvorení návrhom a iniciatívam zameraným na zlepšenie mechanizmu spolupráce a efektívnej komunikácie medzi Národnou radou, ministerstvom zahraničných vecí a ostatnými rezortmi. Chcem sa výboru pre európske záležitosti, ale aj ďalším poslancom úprimne poďakovať za doterajšiu spoluprácu v európskych záležitostiach, verím, že aj v budúcnosti bude efektívna. Pri súhrnnom celkovom hodnotení uplynulý rok potvrdil, že Slovensko je v zahraničných vzťahoch schopné zaujímať principiálne postoje a presadzovať svoje názory. Stali sme sa rešpektovanými hráčmi na medzinárodnej scéne. Dovoľujem si na záver vysloviť presvedčenie, že slovenská zahraničná politika aj v tomto roku bude naďalej úspešne presadzovať slovenské záujmy v európskych a multilaterálnych témach a bude efektívne participovať na riešení úloh medzinárodného spoločenstva. Pán predsedajúci, ďakujem za pozornosť.